بلوچستان گوں وتی گنجاں ؟!!!!!!
ھُشتر
بلوچستاں گوں بلوچ.راجءِ نامءَ ءُ گوں بلوچ راجءِ ءِ زبانءَ ھمگرنچ اِنت ءُ ُ بلوچ راج گوں وتی بلوچ ڈیھ بلوچستان ءِ پراہ شاھیگانیں گُلزمینءُ گوں.بلاھیں زرءُ آزمانءَ گوں بلوچی دودءُ ربیدگ ءُ سنگ مر مر ءُ پیتل ءُ تانبہ ءُ گوکُرت ءُ تیل ءُ گیس ءُ تنگہ ءُ سُھرءُ نگرہ ء ُ اولاک ء ُ سواری دلوت ءُ پس ءُ میھڑ ءُ باھر ءُ گْورم ءُ بَگ ءُ گوں اے دگہ مال ءُ گنجاں کہ بلوچ راجءِ نامءَ زانگ بنت. ءُ بلوچ راج پہ وتی بلوچ بوگ ءُ بلوچی ءُ بلوچیتءِ سرءَ مدام پھر ءُ شان کن اَنت کہ ما بلوچ اِیں ءُ ما بلوچستانءِ وارسءُ ھُدابند اِنت کہ پاکیں ھاوندءَ بلوچ راجءِ نامءَ گوں ھمگرنچ کُتگ ,,,
 اے بنگپءِ تہءَ من بلوچ راجءِ سواری ءَ لڈ ءُ بوج ءِ یک راجی سواری ءُ بار لڈی ھُشترانی باروءَ چیزے نبشتہ کن آں کہ بلوچ راجءِ تہءَ ھشترانی چے بستار اِنت ءُ ھُشترانی چُنچک زات اَنت ءُ کجام ھشتر باری اَنت ءُ کجام ھُشتر پہ سواریءَ کار مرز بنت ءُ کجام چیز گوں ھشترانی واست ءَ کارمرز کنگ بنت ءُ ھشترانی وراک چے ءُ چے اَنت ءُ مئے بلوچستانءِ کجام دمگانی ھُشتراں مھری گوش اَنت ءُ کجام ھُشتراں بار لڈیءُ بار کش گوش اَنت.
ھشترانی نسل ءُ زات.
رُودباری مھری ..لَٹی بگ .کولواہءِ ھُشتر کوہ بُر. . بیلہ ءِ لاسی ھُشتر ءُ لاسی کَنگ گردن. ماشکیدی ھُشتر ءُ دشتی ھُشتر ء.ُ دشیاری ھُشتر,,,,
 مادگیں ھشترانی نام
 ڈاچی . پُراپ
 نریں ھشترانی نام
 لیڑہ ءُ کواٹ
ھشتر چہ ماتءَ پیداگ بیت. گوش اَنت ئے ھِرّ ءُ ھِرّک.کمو مستر بیت گوش اَنت ئے دو سالگی کواٹے پدءَ کواٹء. گوش اَنت چہ کواٹیءِ سنداں گوزاِیت بار ءُ سواری بیت گوش اَنت رسمی ئے ءُ چہ رسمی سندءَ گوزاِیت لیڑھے گوش اَنت ءُ وھدیکہ مزنی ءُ پیری سندءَ رس اِیت گوش اَنت جونگیں لیڑھے.
 دومی ھِرّ کہ مزن بیت گوش اَنت مازات ءُ مازاتءَ رند گوش اَنت ئے نوک رھت ءُ رھتی ءُ رند دو دنتاں ءُ دو دنتاں رند گوش اَنت ئےنوک نیشی ءُ چار,پنچ سالءَ رندءَ گوش اَنت نیشی,,,,
 مادگیں ھُشترءَ کسانیء مادگیں ھُر ءُ ھرک ءُ جَڑک گوش اَنت کمو مستر بنت َ پُراپ.اِش گوش اَنت پدءَ کہ زنک کن اَنت ءُ ھِرّ کار اَنت ڈاچی اش گوش اَنت ءُ وھدیکہ مزن ءُ پیریءِ سنداں رس اَنت جُٹ اِش گوش اَنت ,,
 سواری ھُشترءَ مَھری ءُ مَھریگ گوش اَنت. مھری ھُشتراں بس پہ سواریءِ واستءَ کارمرز کن اَنت ءُ مئے بلوچستاں جوان تریں رَؤکتریں مھری رُودی باری ھُشتر اَنت کہ رنگءَ زرد اَنت ءُ گردن ءُ ڈیل ءُ بالاد اِش سک ڈولدار اَنت ءُ راہءَ سک رواَنت ءُ پُشت اِش سک وش اِنت ءُ روگءِ تہءَ پادءُ دستانی شھار اِش سک دراج اِنت ءُ دم نہ بر اَنت ءُ بلوچی مُولم ءُ یات ءُ زھیرئیگانی تہءَ زردُکیں مھریءِ نام گوں وشیں گالاں کارمرز بوتگ ءُ گوں اِشکءِ ھیالانی چاڑاں زردُکیں مھریءِ نالاں توارانی برمش ھمراہ بوتگ اَنت ءُ بلوچ راجءَ مَھری تاچگ ءُ جلوان دیگءِ باز ھُب ءُ واھگ بوتگ ءُ میر چاکررند ءُ میر گھرام لاشاری ءِ دورءَ بورتاچی ءُ مھری تاچی ءُ جلوان دیگ میڑہ ءُ مُچی بوتگ اَنت.ءُمیر چاکر ءِ ھُشترءِ نام لُوک بوتگ ءُ شےمریدءِ ھُشترءِ نام جَڑ بوتگ ءُ آشک تبیں بیبگرءِ ھُشترءِ نام پُل بوتگ,ءُ میرھملءجیندءِ ھُشتر ءِ نام ھژنالیں رسمی بوتگ ,,
 ھشترانی زات.
 اولی ءُ جوان تریں زات مَھریانی رودی باری اَنت ءُ دومی لسبیلہ ءِ دراج ءُ کنگیں گردنیں لاسی ھُشتر اِنت,,
بارکش ءُ بار لڈی ھُشتر,,
 بارکشی ءُ بار لڈی ھُشتر جوان تریں کولواہءِ ھُشتر کوہ بُرّ اِنت.کہ بارءَ سک ڈڈ اِنت ءُ دلجمیں ھُشترے پہ بارکشیءَ ءُ بار لڈی ءُ پہ کاروان ءُ گلگءَ ءُ بار باز زوراِیت ءُ اگاں واجہءَ دمبرت گُڑا جمازےءِ بوت کنت. ءُ سواریءَ ھم جوان اَنت بلے سکیں وروکیں ھُشتر اَنت ءُ لٹی بگءِ ھُشتر جوانیں ھُشتر اَنت بارءَ سک ڈڈ اَنت ءُ سواریءَ ھم رواَنت .
 بیلہءِ لاسی ھُشتر ھم بار باز زوراَنت ءُ راہءَ ڈڈ اَنت ءُ دومی بیلہ لاسی کنگ گردن چو رودباری ھُشترانی پیمءَ مھری اَنت ءُ سکیں روکیں ھُشتر اَنت پہ جمازیءَ باز وش ءُ رؤک اَنت بلے رودباری ھُشتر رنگءَ ڈولدارتر اَنت ءُ زاتءَ شرتر اِنت
 دشتیءُ دشتیاری ءِ ھُشتر بارکش ءُ سواریءَ کارمرز بنت بلے وھدیکہ مست بنت سک وروک بنت,
 ماشکیدی ھُشتر ُ جوُن ءُ گلڑءَ سک مزن اَنت ءُ بار سک باز زور اَنت اسپیتءُ سنگل دست اَنت بلے سکیں کُنٹ رواج اَنت ءُ راہءَ تیز نہ اَنت ءُ.واجہءَ سک دلساہ کن اَنت ..
 ھما چیز کہ ھُشترانی واستءَ کارمرز بنت
 رھت. گومس,, پاکڑہ ,گاجابہ, گور بند.ءُ گُٹ بند. پینڈ ءُ مھار. جُل ءۃ پاززیم . پُل ءُ شوشنگ. ,باربند پاردوم تنگ. سرْم.ساد. ھشت گردیں مھار.,,,
 مھری ءُ بارکشیں ھُشترانی رھت دگری کن اَنت ءُ جتا جتا اَنت بارکشیں ھُشرانی رھت پشتءُ دیمءِ کتب سادہ اَنت ءُ ڈنڈی ءُ ھورہ سادہ اَنت بلے مھریءِ رھت ءِ کتب چہ باری رھتاں ڈولدارتر اَنت ءُ پشتی ءُ دیم کتب نکش کتگ اَنت ءُ مھریءِ دیمی کتبءَ تاجے پر کن اَنت کہ پاکڑہءِ وھدءَ دیم ےءِ بزتر,بہ بیت ءُ مھریءَ ودیکہ پل ءُ پاکڑہ کن اَنت گُڑا مھریءِ لِٹکءَ بند اَنت کہ روگءِ وھدءَ پل ءُ پاکڑھاں ھراب مہ کنت ءُ مستیءِ وھدءَ واھندءِ پُچاں مین مہ کن اَنت ءُ گیشتر راہ ءَ بروت. ءُ باری ھشترءِ گومش یکے.اگاں مست بیت گُڑا کرانزانی چُلم.جن اَبت ءُ مھریءِ گومس دو اَنت ءُ دو چُلم جن اَنت ئے ءُ دو مھار ءِ گومسان دینت ءُ روگءِ وھدءَ کجام نیمگءَروگی بیت مھاراں ھما نیمگءَ تاب دینت ,,,,,ُ
 ھُشتر بلوچ راجءِ اولا ک ءُ ریگستان ءُ ھشکیءِ سواری ءُ بارکش اِنت,,,
 ھشترانی وراک,,
 پیر ءُ سورگ کڈب ءُ جَو ءُ اسپست ءُ لاٹیگ ءُ اے دگہ درچک ءُ دار چوشکہ کُنر ءُ چگرد ءَکھیر ءُ بازیں دگی درچک ءُ دار.دگہ. ھشتر ھمک دوسالءِ سرءَ دووم ءُ مھَر بیت ءُ پدءَ گوں لیڑھاں بیت ءُ آپُسّ بیت ءُ دوازدھمی ماہءَ ھرے کار اِیت وھدیکہ ھشتر زنک کنت ءُ ھِرے کاراِیت گُڑا ھِرّءَ ےءِ َ روچءِ سرءَ بند اَنت کہ آدت بہ کنت ءُ دومی کِتگ ءُ مکسک ءُ ادگہ چیز سرءَ مہ نند اَنت, ءُ ھشترءِ شیر باز وش اِنت ءُ بلے کمو سورتام.اِنت ھنچوش گوش اَنت کہ ھشترءِ شیر پہ شکری ءُ ھونءِ تیز ءِ مردمانی واستَ باز پائیدگ مند اِنت!!!!!
 دلگوش… اے نبشتہ ءِ نبیسگءَ من واجہ اُستاد ابدل واھد شوھاز ءُ واجہ ھُدادات سلاہ کوھی ءُ برات رائد بلوچ ءُ واجہ مھمد نورءِ باز منت واراں کہ آیاں منءَ بازیں سرپدی ے ِ داتگ.اگاں اے نبشتہ ءِ تہء َ کمیءُ گیشی ے ھست گُڑا شما وانوک مارا گوشت کن اِت.
 ندکار..اَلی جُمّا زامرانی